Уэзрокъуэ Амир и текIуэныгъэ
Къэрал кIуэцI IуэхухэмкIэ министр полицэм и генерал-лейтенант Ромашкин Игорь «Полицей дядя Стёпа» урысейпсо зэпеуэм и республикэ Iыхьэм щытекIуахэм яритащ фIыщIэ тхылъхэмрэ саугъэтхэмрэ.
Урысей МВД-м и щIыналъэ IэнатIэхэмрэ абыхэм ядэлажьэ жылагъуэ советхэмрэ зэщIыгъуу илъэс къэс ирагъэкIуэкI урысейпсо зэпеуэр хуэунэтIащ полицэм и лэжьыгъэм и мыхьэнэр цIыхухэм зыхегъэщIэным.
Мы гъэм зэпеуэр хуэгъэпсат Хэку зауэшхуэр текIуэныгъэкIэ зэриухрэ 2020 гъэм илъэс 75-рэ зэрырикъум.
«Полицей дядя Стёпа» зэпеуэм и щIыналъэ Iы- хьэм щытекIуащ Дзэлыкъуэ къуажэм дэт курыт еджапIэ №5-м и 5-нэ классым щеджэ Уэзрокъуэ Амир.
ЕтIуанэ увыпIэр хуагъэфэщащ Красноармейское къуажэм дэт курыт еджапIэм и 8-нэ классым щеджэхэу Байрагдаров Мавлюдрэ Алиев Махаддинрэ. Ещанэ увыпIэр лъысащ Бахъсэн къалэм дэт курыт еджапIэ №3-м и еплIанэ классым щIэс Шорэ Ренат.
«За оригинальность исполнения» саугъэт щхьэхуэр хуагъэфэщащ зэпеуэм хэтахэм я нэхъыщIэ дыдэ, Прохладнэ къалэм щыщ Шрамковэ Дарье (илъэси 5).
Зэпеуэм щытекIуахэмрэ абы и лауреатхэмрэ ехъуэхъуащ, къэрал кIуэцI IуэхухэмкIэ министру КъБР-м щыIэ полицэм и генерал-лейтенант Ромашкин Игоррэ МВД-м и Жылагъуэ советым и тхьэмадэ Балъкъыз Валерэрэ. ФIыщIэ хуащIащ зэпеуэм хэта ныбжьыщIэхэм я адэ-анэхэм.
УАРДЭ Жансурэт.
